b'\n_START_ARTICLE_\nSunion\n_START_SECTION_\nHistoria\n_START_PARAGRAPH_\nSunionin Poseidonin pyh\xc3\xa4kk\xc3\xb6alue perustettiin noin vuonna 700 eaa. Se kuului Ateenan kaupunkivaltion alaisuuteen. Varhaisin maininta niemest\xc3\xa4 on Homeroksen Odysseiassa. Klassisella kaudella Sunion oli Leontis-fyleen kuulunut demos. Alue oli asuttuna ainakin 400-luvulta eaa. roomalaiselle ajalle saakka._NEWLINE_Sunionin demos perustettiin Kleistheneen uudistuksessa arkaaisen kauden lopulla vuonna 508 eaa. Tuolloin sen alkuper\xc3\xa4inen fyle eli \xe2\x80\x9dheimo\xe2\x80\x9d oli Leontis ja sill\xc3\xa4 oli alun perin 4 edustajaa Ateenan bulessa eli neuvostossa. My\xc3\xb6hemmin hellenistisell\xc3\xa4 kaudella demoksissa tapahtui muutoksia, ja niiden seurauksena demos kuului vuodesta 201/200 eaa. Attalis-fyleen. Muutosten seurauksena demoksella oli bule-edustajia hellenistisell\xc3\xa4 kaudella 6. Demoksen kansalaisesta k\xc3\xa4ytettiin demonyymi\xc3\xa4 S\xc5\xabnieus (\xce\xa3\xce\xbf\xcf\x85\xce\xbd\xce\xb9\xce\xb5\xcf\x8d\xcf\x82). _NEWLINE_Vuonna 490 eaa. pyh\xc3\xa4kk\xc3\xb6alueelle alettiin rakentaa varhaisempaa Poseidonin temppeli\xc3\xa4. Se kuitenkin tuhoutui persialaisten hy\xc3\xb6kk\xc3\xa4yksess\xc3\xa4 vuonna 480 eaa. Nykyisin paikalla oleva Poseidonin temppeli rakennettiin noin vuonna 444 eaa._NEWLINE_Sunion oli vaurasta aluetta l\xc3\xa4heisten Laurionin hopeakaivosten ansiosta. Peloponnesolaissodan aikana pyh\xc3\xa4kk\xc3\xb6alue ja niemi linnoitettiin Ateenan ruokahuollon turvaamiseksi, niin ett\xc3\xa4 se saattoi tarjota suojaa laivoille, jotka kuljettivat kaupunkiin viljaa Euboialta. Hellenistisen\xc3\xa4 aikana noin 300\xe2\x80\x93100 eaa. linnoitusta kunnostettiin ja laajennettiin, ja niemelle rakennettiin laivasuoja. Pyh\xc3\xa4kk\xc3\xb6alue toimi usein paikkana, josta Laurionin hopeakaivoksilta paenneet orjat hakivat turvaa. Sunion taantui roomalaisella kaudella._NEWLINE_Poseidonin temppeli on suhteellisen hyvin s\xc3\xa4ilynyt. Useat matkailijat vierailivat alueella jo 1700-luvulla, ja tekiv\xc3\xa4t siit\xc3\xa4 huomioita. Aluetta tutkittiin ensimm\xc3\xa4isen kerran vuosina 1765 ja 1812. Varsinaiset arkeologiset kaivaukset alkoivat vuonna 1884 Wilhelm D\xc3\xb6rpfeldin johdolla. Vuosina 1899\xe2\x80\x931915 kaivauksia suoritti Ateenan arkeologinen seura Val\xc3\xa9rios St\xc3\xa1isin ja Anast\xc3\xa1sios Orl\xc3\xa1ndoksen johdolla. Nykyisin niemen arkeologinen alue on suosittu p\xc3\xa4iv\xc3\xa4retkikohde Ateenasta erityisesti auringonlaskun aikaan.\n_START_SECTION_\nRakennukset ja l\xc3\xb6yd\xc3\xb6kset\n_START_PARAGRAPH_\nPoseidonin temppeli_NEWLINE_Poseidonille omistettu pyh\xc3\xa4kk\xc3\xb6alue eli muurilla ymp\xc3\xa4r\xc3\xb6ity temenos sijaitsi niemen etel\xc3\xa4k\xc3\xa4rjess\xc3\xa4. Poseidonin temppeli, joka rakennettiin noin vuonna 444 eaa., sijaitsi temenoksen keskell\xc3\xa4. Temppeli edusti doorilaista tyyli\xc3\xa4 ja siin\xc3\xa4 oli 6 x 13 pylv\xc3\xa4st\xc3\xa4. Temppeliss\xc3\xa4 oli naos eli cella sek\xc3\xa4 pronaos ja opisthodomos. Temppelin suunnitteli mahdollisesti sama arkkitehti, joka suunnitteli my\xc3\xb6s Ateenan Hefaistoksen temppelin. Temppelin rauniot on kunnostettu ja ne ovat nykyisin suosittu n\xc3\xa4ht\xc3\xa4vyys._NEWLINE_Athenen temppeli_NEWLINE_Athene Suniakselle omistettu pyh\xc3\xa4kk\xc3\xb6alue sijaitsi Poseidonin pyh\xc3\xa4kk\xc3\xb6alueen pohjoispuolella. Siihen kuului pienempi Athenen temppeli, joka rakennettiin noin vuonna 470\xe2\x80\x93450 eaa. Temppeli edusti joonialaista tyyli\xc3\xa4. Temppeli oli arkkitehtuuriltaan erikoinen, sill\xc3\xa4 se koostui naoksesta sek\xc3\xa4 sit\xc3\xa4 ainoastaan it\xc3\xa4- ja etel\xc3\xa4puolella reunustaneesta L-kirjaimen muotoisesta pylv\xc3\xa4ik\xc3\xb6st\xc3\xa4._NEWLINE_Stoat_NEWLINE_Poseidonin pyh\xc3\xa4kk\xc3\xb6alueen rakennuksiin kuului my\xc3\xb6s kaksi stoaa eli pylv\xc3\xa4shallia, jotka oli rakennettu muurien ymp\xc3\xa4r\xc3\xb6im\xc3\xa4n temenos-alueen pohjois- ja l\xc3\xa4nsisivuille. Pohjoisstoa oli rakennettu noin vuonna 425\xe2\x80\x93400 eaa. Stoan koko oli noin 38 x 10 metri\xc3\xa4 ja se avautui etel\xc3\xa4\xc3\xa4n. Sen sis\xc3\xa4ll\xc3\xa4 oli kuusi pylv\xc3\xa4st\xc3\xa4, jotka jatkoivat sen kahteen laivaan._NEWLINE_L\xc3\xa4nsistoa oli rakennettu my\xc3\xb6s noin vuonna 425\xe2\x80\x93400 eaa. Sen koko oli noin 20,1 x 6 metri\xc3\xa4. Stoa oli yksilaivainen ja avautui it\xc3\xa4\xc3\xa4n._NEWLINE_Muuri ja portti_NEWLINE_Poseidonin pyh\xc3\xa4kk\xc3\xb6aluetta ymp\xc3\xa4r\xc3\xb6i temenos-muuria laajempi linnoitusmuuri, joka kattoi noin 350 x 220 metrin kokoisen alueen. Athenen pyh\xc3\xa4kk\xc3\xb6 ei kuitenkaan ollut sen sis\xc3\xa4ll\xc3\xa4. Muuri oli noin nelj\xc3\xa4 metri\xc3\xa4 paksu ja siin\xc3\xa4 oli nelikulmaiset tornit 20 metrin v\xc3\xa4lein. Muuri on s\xc3\xa4ilynyt parhaiten alueen koillisosassa._NEWLINE_Propylon oli alueen sis\xc3\xa4\xc3\xa4nk\xc3\xa4ynti, joka oli rakennettu noin vuonna 550 eaa. Se sijaitsi Pohjoisstoan vieress\xc3\xa4 ja koostui kahdesta doorilaista tyyli\xc3\xa4 edustaneesta portiikista, joissa oli kolme oviaukkoa._NEWLINE_Muut rakennukset ja l\xc3\xb6yd\xc3\xb6kset_NEWLINE_Alueella on ollut my\xc3\xb6s lukuisia asuinrakennuksia, mutta niit\xc3\xa4 on tutkittu suhteellisen v\xc3\xa4h\xc3\xa4n. L\xc3\xa4hist\xc3\xb6lt\xc3\xa4 on l\xc3\xb6ydetty my\xc3\xb6s maatilojen j\xc3\xa4\xc3\xa4nteit\xc3\xa4. Niiden p\xc3\xa4\xc3\xa4rakennukset ovat olleet tornimaisia ilmeisesti linnoitustarkoituksessa. Hellenistisen\xc3\xa4 aikana alueelle rakennettu laivasuoja on l\xc3\xb6ydetty niemen it\xc3\xa4puolelta. Sen koko oli 21 x 12 metri\xc3\xa4._NEWLINE_Alueelta on l\xc3\xb6ydetty osia 17 arkaaisesta kuros-patsaasta. Ne olivat ilmeisesti persialaisten tuhoamia ja haudattu t\xc3\xa4m\xc3\xa4n j\xc3\xa4lkeen kuoppaan.'